Βιλελμίνη της Ολλανδίας

Η Βιλελμίνη (ολλ. Wilhelmina der Nederlanden, 31 Αυγούστου 1880 - 28 Νοεμβρίου 1962) ήταν βασίλισσα της Ολλανδίας (1890-1948) από τον Οίκο της Οράγγης-Νάσσαου.   

Η βασιλεία της των 58 ετών ήταν η μακρότερη από κάθε προηγούμενο Ολλανδό μονάρχη. Είδε δύο Παγκοσμίους Πολέμους, την οικονομική κρίση του 1933 και την παρακμή της Ολλανδίας ως αποικιοκρατικής δύναμης. Ενέπνευσε την Ολλανδική Αντίσταση κατά τον Β΄ Παγκόσμιο Πόλεμο. 

Η εποχή της
Η Βιλελμίνη Ελένη Παυλίνα Μαρία γεννήθηκε στη Χάγη, κόρη του Γουλιέλμου Γ΄ των Κάτω Χωρών και της δεύτερης συζύγου του Έμμας, κόρης του Γεωργίου Βίκτωρα του Βάλντεκ και Πύρμοντ. Τότε, ο πατέρας της ήταν 63 ετών. Η Βιλελμίνη ήταν το μόνο τέκνο του που ζούσε, όταν εκείνος απεβίωσε το 1890. 

Η νέα Βασίλισσα ήταν 10 ετών και η μητέρα της ορίστηκε αντιβασίλισσα. Ενθρονίστηκε όταν ενηλικιώθηκε το 1898. Παντρεύτηκε το 1901 και είχε τρεις ανεπιτυχείς κυήσεις. Αν η Βιλελμίνη έμενε άτεκνη, σύμφωνα με το ημι-Σαλικό δίκαιο διαδοχής που ίσχυε, διάδοχος ήταν ο Ερρίκος ΛΒ΄ Ρόυς του Κέστριτς, ένας Γερμανός με στενές σχέσεις με την αυτοκρατορική οικογένεια και το στρατό. Η κοινή γνώμη έβλεπε με δυσαρέσκεια την προοπτική του να περάσει η Ολλανδία υπό γερμανική επιρροή, χάνοντας την ανεξαρτησία της. Επιτέλους, όμως, γεννήθηκε η Ιουλιανή το 1909 προς χαρά όλων. Η Βιλελμίνη είχε άλλες δύο αποβολές.

Το 1900 έστειλε το πλοίο Γκέλντερλαντ στη Νότιο Αφρική να παραλάβει τον πρόεδρο Πωλ Κρούγκερ από το εμπόλεμο Τράνσβααλ. Οι απόγονοι των πρώτων Ολλανδών αποίκων εκεί, οι Μπόερς, έχαιραν της υποστήριξής της και τους εκτιμούσε για τις σκοπευτικές τους ικανότητες. Στον Πόλεμο των Μπόερς όμως με τους εκεί Βρετανούς, η Κυβέρνηση του Κέιπ Τάουν προσάρτησε το Τράνσβααλ και την Οράγγη, πράγμα που έκανε τη Βιλελμίνη να νοιώθει αντιπάθεια για τους Άγγλους. Παρόλα αυτά, το 1940 ο Γεώργιος ΣΤ΄ έστειλε το πλοίο Χίαργουορντ για να παραλάβει την οικογένειά της και την Κυβέρνηση, μεταφέροντάς τους στην ασφάλεια της Βρετανίας. Της παραχώρησε χρόνο στο BBC για τη μετάδοση ραδιοφωνικών μηνυμάτων στο λαό της. 

Κατανοούσε επιχειρηματικά θέματα και οι επενδύσεις της την έκαναν την πλουσιότερη γυναίκα στον κόσμο· ήταν η πρώτη δισεκατομμυριούχος (σε δολλάρια ΗΠΑ). 

Πριν τον Α΄ Παγκόσμιο Πόλεμο η Βιλελμίνη επισκέφθηκε το Γουλιέλμο Β΄. Ο Αυτοκράτορας της Γερμανίας για να την εντυπωσιάσει της είπε "οι φρουροί μου είναι 7 πόδια υψηλοί, οι δικοί σας τους φθάνουν ως τον ώμο". Η ετοιμόλογη Βασίλισσα απάντησε "αλλά όταν ανοίξουμε τα αναχώματά μας, το νερό θα είναι 10 πόδια βαθύ!".

Οικογένεια
Παντρεύτηκε το 1901 τον Ερρίκο του Μεκλεμβούργου-Σβερίν και είχε ένα τέκνο:
 Ιουλιανή (1909 - 2004), Βασίλισσα της Ολλανδίας, παντρεύτηκε τον Βερνάρδο του Λίππε-Μπήστερφελτ. Απέκτησαν μεταξύ άλλων:
 Βεατρίκη (γενν. 1938), Βασίλισσα της Ολλανδίας (1980 - 2013). Παραιτήθηκε υπέρ του γιου της:
 Γουλιέλμου Αλεξάνδρου (γενν. 1967), Βασιλιάς της Ολλανδίας (2013-).

 Πρόγονοι 

Πηγές
Hubbard, Robert H. (1977). Rideau Hall: An Illustrated History of Government House, Ottawa, from Victorian Times to the Present Day. Montreal: McGill-Queen's University Press. ISBN 978-0-7735-0310-6
Wilhelmina. (1959). Eenzaam maar niet alleen. Amsterdam: Ten Have Uitgevers Kok. ISBN 978-90-259-5146-7. Full text (pdf, 8 MB) online.

Κατηγορία:Μονάρχες της Ολλανδίας
Κατηγορία:Οίκος του Νάσσαου
Κατηγορία:Προτεστάντες μονάρχες
Κατηγορία:Πριγκίπισσες της Οράγγης-Νάσσαου
Κατηγορία:Πριγκίπισσες της Οράγγης